  pixabay.com/ Анжелика Тихонова корреспондент Удмуртиын лемтэй энцефалитлы пумит прививка пуктон вакыт кутскиз. Со сярысь элькунысь тазалыкез утёнъя министерстволэн пресс-службаез ивортӥз. Вакцинация кык амалэн ортче: Сӥзьыл-тулыс схемая: нырысетӥ люкетсэ коньывуонэ-шуркынмонэ пукто, нош кыкетӥзэ – тулыспалэ-южтолэзе. Ар ортчыса, ревакцинация лэсьто. Нош бӧрысь вакцинациез куинь арлы огпол ортчыло. Ӝог схемая: нырысетӥ прививкаез тулыс пукто, кыкетӥзэ – толэзь ортчыса (нюлэсэ потэмлэсь кык арнялы ке но азьвыл). Ар ортчыса, ревакцинация ортчо. Бӧрысь – куинь арлы огпол. Ӧнерчиос ӝог схемая вакцинацилэн пайдаез ӧжытгес луэ шуыса лыдъяло. Кыказ ик учыръёсы прививкаез лемтэйёс сайкатозь пуктыны кулэ. Пусъём, лемтэй энцефалитлэсь прививка уг пукто, адямилэн курег белоклы аллергиез, мукет аллергической висёнъёсыз вань ке, озьы ик хронической висёнъёс лэчытомон, секыт всиён дыръя. Озьы ик  полиомиелитлы, корьлы, краснухалы, паротитлы пумит улэп вакцинаен ӵош прививка уг лэсьто.  Паласькись висёнъёс бере прививкаез йӧнам бере толэзь ортчыса пуктыны яралоз. Быдэ вуымтэослы но ужзыя ӵем гинэ нюлэсъёсы потасьёслы прививкаез дунтэк пукто. 2021-тӥ арын Удмуртиын вакцинациез 121 сюрс 847 улӥсьёс ортчизы, 96 сюрс 952-ез – пиналъёс. Вакцинаци 95 процент палазэ прививка пуктэм муртъёсты уте. Черлан учыръёс луо ке но, висён капчигес но секыт бервылъёстэк ортче. Но энцефалитлэсь вакцинаци лемтэйёслэсь паласькись мукет висёнъёлэсь уг утьы. Соин ик нымы-кибыослэсь пазяськонъёс, рос-прос ворсаськись дӥсь сярысь вунэтоно ӧвӧл. 2021-тӥ арын лемтэй энцефалитэн Удмуртиын 29 адями черлаз, ньылез соос пӧлысь пиналъёс Роспотребнадзорлэн элькунъя управлениез ивортэмъя, 2021-тӥ арын 16 сюрс 995 адямиос нымы-кибыослэсь шугадӟизы. Соос пӧлысь 15,1 процентэз – 14 аресозь нылпиос. 2020-тӥ арен ӵошатыса, миым эмъяськонниосы вазиськмисьёслэн лыдзы 1,3 поллы йылӥз.  Лемтэй мертчиськон трос учыръёсты Можга, Кез, Юкаменск, Яр, Шаркан ёросъёсын пусйылӥзы. Нош тужгес трос Ижкарын улӥсьёс пӧлын – вань вазиськисьёс пӧлысь 53 процентэз. Тегъёс: лемтэй Удмуртия вакцина Ижкар Тазалык  